Useita huijarisoittoja kännyköihin Savossa - älä vastaa!

90 prosenttia asiantuntijoita on koko ajan käytettävissä. Katja Kaikkonen

Asta Tenhunen

Älä vastaa äläkä ala keskustelemaan erikoisiin huijarisoittoihin, joita tulee ulkomaalaisista numeroista. Huijauspuheluja on tullut numeroista, jotka alkavat +44207-- ja lisäksi puhelinnumerot ovat päättyneet joko 777 tai 555 -lukuun.

Jos puheluun vastaa, puhelimessa on englantia puhuva ja sitä intialaisittain murtava mies tai nainen, joka kyselee nimeä tai ikää.

Soittaja on kysynyt usein myös, onko perheen mies kotona tai alkanut kysyä suoraan henkilön sijoitusasioista.

Viestintäviraston mukaan tiedossa ei ole, onko kyse rahan huijaamisesta, tiedon keruusta tai aggressiivisesta markkinoinnista. Suurin osa suomalaisista vastaajista on sulkenut puhelun eikä ole kuunnellut sitä loppuun.

Numero, josta soittoja on tullut, on ylipitkä eli jos siihen soittaa takaisin, on mahdollista, että puhelu ohjautuu johonkin kalliiseen, maksulliseen palvelunumeroon.

Lisäksi on epäilty, että soitosta voi seurata joitain muita maksullisia palveluja. Soittaja on nimittäin yrittänyt saada vastaajan sanomaan englannniksi "yes" eli kyllä.

Puhelut voidaan nauhoittaa ja on epäilty, että soittaja voi leikata niitä ja siirtää "jes"-sanaan kohtaan, jossa kuulostaa kuin myöntävä vastaus annettaisiin esimerkiksi kysymykseen, tilaako jonkin maksullisen palvelun.

Samanlaisia soittoja on tullut myös ainakin Ruotsiin Suomen lisäksi. Savon Sanomien tietojen mukaan viime viikkoina Suomeen on soitettu tällaisia puheluja ilmeisesti kymmeniätuhansia.

Savon alueelta tiedossa on ainakin satoja kännykkänumeroita, joihin puheluja on tullut -555-päätteisestä ylipitkästä numerosta. Soittoja on tullut useille savolaisille pienyrittäjille, kansainvälisten yritysten työntekijöille ja tutkijoille.

Jo viime talvena tällaisia soittoja tuli Suomeen etenkin Helsingin alueella käytössä olleisiin kännyköihin. Silloin soitot tulivat pääosin 777-numerosta. Nyt soittajilla on ilmeisesti käytössä uusi joukko kohdenumeroita, joihin he yrittävät soittaa.

Tällainen puhelu kannattaa vain jättää vastaamatta. Halutessaan numeron voi lisätä puhelimessa estolistalle, jos kokee soittoyritykset häiritseviksi.

Jos puheluun sattuu vastaamaan, se kannattaa vain sulkea kesken eikä ainakaan vastata mihinkään "yes". Puhelun jälkeen voi seurata puhelinlaskustaan, ettei sinne ole liitetty mitään ylimääräisiä ostosopimuksia.